Hea õpisündmuse korraldaja!

Käesolev juhend on abiks õpisündmuse korraldamisel ja Vabariigi Valitsuse 12.05.2022. a määruses nr 54 „Perioodi 2021– 2027 ühtekuuluvus- ja siseturvalisuspoliitika fondide vahendite andmisest avalikkuse teavitamine“ sätestatud teavitusnõuetest lähtumisel.

Sündmuse planeerimine ja õppekava
Iga KVARA tegevuse raames korraldatav õpisündmus vajaks detailsemat õppekava kirjeldust ja ajakava, et  osalejatel oleks võimalik tutvuda õppe mahu, sisu, toimumisaegade, läbiviijate, osalemis- ja lõpetamistingimustega.  Õppekava ja ajakava peaks olema selge, ülevaatlik ja sisaldama olulisel määral infot osalejale. Ka tuleb selles märkida ära kuidas toimub võimalik õpitulemuste hindamine ja kas õpisündmuse järel väljastatakse osalejale ka lõpudokument (tunnistus/tõend).
Õppekava ja ajakava tuleb esitada ka Haridus- ja Noorteametile (edaspidi Harno), kes need registreerib oma dokumendisüsteemis.

Teenuste hankimine
Kõigi õpisündmuse läbiviimiseks oluliste sisseostetavate teenuste hankimine viiakse läbi vastavalt korraldava osapoole kinnitatud hankekorrale. Seejuures tuleb säilitada teenuse tellimisega seotud kirjavahetus, teenuslepingud, aktid ja muu oluline, mis võimaldab vajadusel kontrollida teenuse hankimisega seotud õiguspärasust. Vajadusel tuleb need dokumendid ka esitada Harnole täiendava kontrolli teostamiseks.

Õpisündmuse avalikustamine ja osalejate registreerimine
KVARA raames läbiviidavad õpisündmused on üldjuhul registreeritud täienduskoolituste infosüsteemis Juhan (https://koolitused.edu.ee/ ) ja õpisündmusele registreerimine on avatud kõigile 18 KVARA partnerile.
Sündmuse korraldaja võib kasutada osalejate registreerimiseks ka endale sobivat keskkonda, kus tagab korrektse ülevaate õpisündmusest, struktuuritoetuse kasutamisest teavitamise ja osalejatelt registreerimisandmete kogumise.
Registreerimisandmete raames palume minimaalselt osalejatelt koguda järgmised andmed: osaleja nimi, isikukood, organisatsioon, amet, kontakt e-mail ja kontakttelefon. Kõik muud lisaväljad registreerimisvormil võib korraldaja täiendavalt juurde küsida ise kui need abistavad korraldajat ladusamal õpisündmuse korraldamisel (nt toidueelistused, transpordisoov, majutussoov, osalemise soovi põhjendus jne).
KVARA raames elluviidava õpisündmuse osas antakse sündmusest teada KVARA koordinaatoritele läbi KVARA koordinaatorite võrgustiku, töörühma ja/või e-maili teel.
Harno kogub ja koondab õpisündmustest ülevaadet ning avalikustab ühtlasi kõik sündmused ka KVARA sündmuste uudiskirjas ja KVARA kodulehel www.harno.ee/kvara 

Õpisündmusel osalejate registreerimine
Õpisündmusel osalejate allkirjad kogutakse selleks õpisündmuseks koostatud registreerimislehele. Registreerimisleht tuleb säilitada ja esitada Harnole.

Õpisündmusel struktuuritoetuse kasutamisest teavitamine
Õpisündmusel, mis toimuvad struktuuritoetuste toel, tuleb teha teavitamistegevusi.
Teavitusplakat: Struktuuritoetusest finantseeritavate tegevuste/teenuste juurde tuleb paigaldada vastav teavitusplakat (st auditooriumisse, kus toimub õpisündmus; toitlustuse juurde jne). Teavitusplakat on suuruses A3.
Slaidiesitlus: Ettekande tegemisel tuleb esislaid ära märgistada EL kaasrahastuse logoga. 
Materjalid: EL kaasrahastuse logoga tuleb ära märgistada õpisündmuse ajakava, registreerimisleht ja jaotusmaterjalid. Asjakohased ja pikema õppimis- ja kasutamisväärtusega õppematerjalid, juhised, salvestused  jm avalikustatakse õpisündmuse järel ka KVARA kodulehel kas õppevarana või toimunud sündmuste rubriigis.

Osalejate kontrolljälg ja selle säilitamine
Korraldaja tagab, et kõigist õpisündmusel osalejatest säilib kontrolljälg, mis kinnitab nende osalemist üritusel. Auditoorse kohtumise raames on selleks jäljeks osaleja allkiri registreerimislehel.
Veebipõhise õpisündmuse raames kogutakse osalejatelt individuaalne kontroll järg, kas läbi täiendusõppeinfosüsteemi Juhan poolt saadetud elektroonilise kohaloleku märkimise (kusjuures seda tuleb teha siis iga kontaktpäeva kohta eraldi) või kui õpisündmus on registreeritud mõnes muus keskkonnas, siis moel, mis tagab ülevaate kõigi osalejate osalusest (kas sündmuse logiväljavõte või osalejate nime ja avatud ekraaniga tehtud kuvatõmmiste salvestused). Elektrooniliste kontrolljälgede kogumise järel need allkirjastatakse digikonteineris sündmuse korraldaja/koordinaatori poolt ja seeläbi kinnitatakse ka nende õigsust.
Registreerimisleht ja elektrooniline kontrolljälg on võrdustatud ja neile kehtib samasugune säilitamiskohustus.

Õpisündmuse järeltegevused
Õpisündmuse järel korraldaja koondab kõik õpisündmuseda seotud kuludokumendid (koolitusarved, toitlustusteenuse arved, töötasudega seotud kuludokumendid jne), õppekava, ajakava, kontrolljälge kajastavad dokumendid ja edastab need Haridus- ja Noorteameti KVARA esindajale.
